CELEX: 31994D0023
Language: ro
Date: 1994-01-17 00:00:00
Title: Decizia Comisiei din 17 ianuarie 1994 privind norme de procedură comune pentru agrementul tehnic european

13/Volumul 13
            
            
               RO
            
            
               Jurnalul Ofícial al Uniunii Europene
            
            
               265
            
         31994D0023
   
               L 017/34
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA COMISIEI
   
   din 17 ianuarie 1994
   privind norme de procedură comune pentru agrementul tehnic european
   (94/23/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 89/106/CEE a Consiliului din 21 decembrie 1988 privind armonizarea actelor cu putere de lege și a actelor administrative ale statelor membre referitoare la produse pentru construcții (1), în special anexa II,
   întrucât articolul 8 din directiva sus-menționată prevede că agrementul tehnic european poate fi acordat anumitor produse, în special produselor pentru care nu există nici standard armonizat, nici standard național, precum și produselor care diferă semnificativ de standardele armonizate sau naționale recunoscute;
   întrucât s-a prevăzut introducerea de norme de procedură comune pentru solicitarea, pregătirea și acordarea agrementului; întrucât anexa II la directiva sus-menționată stipulează, de asemenea, că aceste norme de procedură comune urmează să fie adoptate de Comisie pe baza avizului comitetului, în conformitate cu articolul 20 din directivă;
   întrucât aceste norme de procedură comune au fost aprobate de comitetul prevăzut de directivă, la ședința sa din 22 aprilie 1993, în conformitate cu procedurile stabilite de directivă,
   DECIDE:
   Articol unic
   În conformitate cu Directiva 89/106/CEE, formularele solicitărilor, precum și pregătirea și acordarea agrementului tehnic european se fac în conformitate cu normele comune de procedură prevăzute de anexa la prezenta decizie.
   
      Adoptată la Bruxelles, 17 ianuarie 1994.
      
         
            Pentru Comisie
         
         Martin BANGEMANN
         
         
            Membru al Comisiei
         
      
   
   
      (1)  JO L 40, 11.2.1989, p. 12.
   ANEXĂ
   NORME DE PROCEDURĂ COMUNE PENTRU SOLICITAREA, PREGĂTIREA ȘI ACORDAREA AGREMENTELOR TEHNICE EUROPENE
   0.   Introducere
   0.1.   Aceste norme comune definesc procedurile care urmează să fie adoptate pentru solicitarea, pregătirea și acordarea agrementelor tehnice europene în conformitate cu anexa II.3 la Directiva 89/106/CEE a Consiliului (1) din 21 decembrie 1988 privind armonizarea actelor cu putere de lege și a actelor administrative ale statelor membre privind produsele pentru construcții, denumită în continuare Directiva (DPC).
   0.2.   EOTA este o organizație înființată în conformitate cu dispozițiile directivei, care reunește organismele numite de statele membre ale Comunității Europene pentru acordarea agrementelor tehnice europene (ATE), conform sferei sale de competență.
   1.   Norme generale
   1.1.   Secretariatul EOTA păstrează lista actualizată a ATE-urilor eliberate. Lista acestora se publică cel puțin o dată pe an.
   1.2.   Comisia tehnică EOTA răspunde de crearea comitetelor necesare pentru a organiza și coordona producerea de ATE-uri.
   1.3.   Organismele de agrementare publică ATE-urile pe care le eliberează în limba sau limbile oficiale respective.
   1.4.   Dificultățile care apar în legătură cu directiva și care nu pot fi rezolvate de către Comisia Executivă a EOTA vor fi transmise spre rezolvare Comisiei Comunităților Europene (numită în continuare Comisia CE).
   2.   Norme referitoare la solicitarea unei ATE
   2.1.   Cererea pentru agrement tehnic european poate fi făcută de către un producător sau un agent cu sediul în Comunitate, numit în continuare solicitant. Pentru a acționa în numele producătorului, agentul trebuie să fie numit în mod expres de acesta.
   2.2.   Cererea se adresează oricăruia dintre organismele EOTA care răspunde de domeniul respectiv; cu toate acestea, o cerere pentru același produs pentru construcții nu poate fi înaintată mai multor organisme.
   2.3.   Prin cererea sa în conformitate cu această normă, solicitantul autorizează organismul de agrementare căruia i-a adresat cererea să informeze Comisia CE, celelalte organisme EOTA și Secretariatul EOTA asupra conținutului cererii.
   2.4.   Înainte de a înainta cererea, după ce furnizează informațiile necesare organismului de agrementare, solicitantul va primi – la cererea sa – informații despre:
   
               —
            
            
               procedura de agrementare;
            
         
               —
            
            
               perioada de timp estimată necesară organismului de agrementare pentru a finaliza procedura de agrementare pentru produsul specific;
            
         
               —
            
            
               o estimare a costului procedurii de agrementare și modalitățile de plată.
            
         În cazul în care domeniul în cauză nu a fost deja aprobat ca adecvat pentru ATE-uri, sau în cazul unui produs care diferă semnificativ de standardele armonizate sau de standardele naționale recunoscute, informațiile de mai sus vor fi furnizate solicitantului numai după ce s-a luat hotărârea privind posibilitatea de a elibera o ATE, în conformitate cu procedura descrisă la punctul 3.2.
   Solicitantul va fi informat cu privire la această decizie.
   2.5.   Cererea trebuie înaintată în format standard (a se vedea anexa 1) în limba statului membru în care se află organismul de agrementare, exceptând cazurile în care s-a convenit altfel cu organismul de agrementare.
   2.6.   Cererea trebuie însoțită de o descriere a produsului pentru construcții, specificații, desene și rapoarte de încercare, cu explicarea detaliată a obiectului cererii și a domeniului de utilizare preconizat.
   2.7.   În formularul de cerere solicitantul trebuie să menționeze toate unitățile de fabricație. El trebuie să asigure posibilitatea ca aceste unități să fie vizitate de organismul de agrementare sau de reprezentantul acestuia, în timpul programului de lucru, în vederea eliberării ATE.
   2.8.   În decurs de două luni de la primirea cererii, organismul de agrementare trebuie să confirme că a primit cererea și că va începe procedurile (a se vedea formularul din anexa 2).
   În cazul în care cererea nu este acceptată, organismul de agrementare trebuie să arate motivele. În acest caz, solicitantul se poate adresa unui alt organism de agrementare.
   2.9.   Organismul de agrementare trebuie să informeze solicitantul asupra documentelor, rapoartelor de încercare, calculelor etc. pe care acesta trebuie să le prezinte pentru a da organismului de agrementare posibilitatea să aprecieze dacă produsul corespunde scopului propus.
   Solicitantul are obligația de a prezenta organismului de agrementare documentele necesare și de a-l sprijini în efectuarea evaluării.
   2.10.   Organismele EOTA vor lua măsurile necesare pentru a asigura confidențialitatea tuturor informațiilor critice de care iau cunoștință pe parcursul activităților desfășurate.
   2.11.   Solicitantul trebuie să declare, într-o formă obligatorie din punct de vedere juridic, că va plăti toate costurile legate de procedura de agrementare și de constituirea dosarului aferent conform reglementărilor de drept intern.
   2.12.   În cazul în care solicitantul nu-și îndeplinește obligațiile astfel stabilite, organismul de agrementare poate să anuleze cererea, după expirarea unei perioade de timp rezonabile.
   3.   Norme referitoare la acordarea ATE
   3.0.   ATE privește numai acele aspecte ale produsului care se referă la cerințele esențiale, așa cum sunt definite în anexa I a DPC și în documentele interpretative în conformitate cu articolul 3.3 din DPC. Numai aceste aspecte sunt legate de marcajul CE.
   În cazul în care sunt luate în considerare alte aspecte, estimarea respectivă va fi clar diferențiată de cele privind cerințele esențiale, după o înțelegere între membrii EOTA. Asemenea evaluări sunt voluntare.
   Formatul ATE trebuie să corespundă „formatului general” stabilit de Comisia CE.
   3.1.   Acordarea ATE pe baza ghidului ATE (conform Directivei – articolul 9.1)
   3.1.1.   Conținutul și formatul ATE trebuie să corespundă ghidului ATE respectiv.
   3.1.2.   Organismul de agrementare care emite ATE trimite această agrementare:
   
               —
            
            
               tuturor celorlalte organisme EOTA,
            
         
               —
            
            
               Secretariatului General care va trimite un exemplar Comisiei CE.
            
         3.1.3.   În cursul unei perioade de tranziție determinată separat pentru fiecare ghid ATE de către EOTA, în scopul asigurării comparabilității ATE-urilor eliberate de organismele de agrementare, proiectul ATE cu documentele însoțitoare (rapoartele de încercare) este înaintat organismelor relevante ale EOTA (2) și Secretariatului General pentru consultare prealabilă, împreună cu cererea de a comunica comentariile în decurs de două luni.
   3.1.4.   În cazul în care Comisia CE stabilește, conform prevederilor articolului 5.1. al DPC și după opinia Comitetului Permanent, o deficiență într-o ATE acordată, datorată unei deficiențe a unui ghid ATE, organismele de agrementare nu vor mai emite nici o altă ATE pe baza ghidului ATE menționat.
   3.2.   Acordarea de ATE fără ghid ATE (conform directivei, articolul 9.2)
   3.2.1.   Conținutul și formatul ATE trebuie să corespundă „formatului general” stabilit de Comisia CE.
   3.2.2.   Organismul de agrementare care primește o cerere în conformitate cu punctul 2.4 sau o cerere de ATE înaintată pentru prima dată pentru un produs din familia respectivă trebuie să se consulte în prealabil cu Comisia tehnică pentru a-și da acordul de principiu asupra acordării ATE pentru acel produs și asupra principiului procedurii propuse pentru atestarea conformității.
   În cazul în care în Comisia tehnică se ajunge la consens privind cererile conforme articolului 8.2a din DPC, atunci informațiile adecvate cerute de Comisia CE sunt transmise, împreună cu agrementarea Președintelui EOTA, Comisiei CE pentru a obține dreptul de a elibera ATE. În cazul în care Comisia tehnică nu ajunge la un consens, informația este transmisă Comisiei Executive pentru a hotărî dacă aceasta va fi înaintată Comisiei CE.
   În cazul cererilor pentru ATE în conformitate cu articolul 8.2b din directivă, Comisia CE va confirma pe baza evaluării EOTA și a informațiilor relevante, în cazul în care un produs din familia acoperită de standarde armonizate sau de standarde naționale recunoscute diferă în mod semnificativ de acestea și, prin urmare, în cazul în care se poate acorda un agrement tehnic european.
   3.2.3.   În cazul în care se ajunge la un acord în conformitate cu punctul 3.2.2, organismul de agrementare căruia îi este adresată cererea trebuie să poarte o discuție preliminară cu celelalte organisme EOTA relevante în care se va explica modul propus de tratare a cererii, inclusiv programul de încercări, cerințele de performanță, precum și modalitatea de atestare a conformității care a fost prevăzută.
   Organismul de agrementare ține seama de observațiile formulate de alte organisme EOTA.
   3.2.4.   Atunci când cererea de ATE se referă la un produs dintr-o categorie pentru care s-a stabilit deja procedura prevăzută la punctul 3.2.3, ATE trebuie să se bazeze pe acea procedură.
   3.2.5.   Înainte se a elibera ATE, organismul de agrementare transmite proiectul ATE organismelor EOTA relevante și Secretariatului General împreună cu justificările furnizate de solicitant, cerând ca observațiile lor să fie transmise în decurs de două luni.
   ATE este eliberată de organismul de agrementare atunci când toate organismele EOTA relevante și-au dat consimțământul în scris ținând seama de directivă, anexa II punctul 2 teza a treia.
   ATE va fi pus în circulație conform punctului 3.1.2.
   În cazul în care există obiecții care nu pot fi rezolvate, atunci problema este înscrisă pe agenda Comisiei tehnice.
   În cazul în care în Comisia tehnică se ajunge la consens, atunci ATE este eliberată de organismul de agrementare.
   În cazul în care nu se poate ajunge la consens, subiectul este înscris pe agenda Comisiei Executive care decide asupra acțiunilor ulterioare.
   În cazul în care Comisia Executivă nu poate ajunge la consens, problema este prezentată Comitetului Permanent pentru Construcții (Directiva, articolul 9.2) prin Comisia CE.
   4.   Retragerea ATE
   4.1.   Organismul de agrementare retrage ATE în cazul în care Comisia CE a informat statele membre în conformitate cu articolul 5, alineatul (1) din directivă.
   4.2.   Organismul de agrementare trebuie să informeze celelalte organisme EOTA și Secretariatul General despre retragerea agrementului. Secretariatul General va informa Comisia CE.
   5.   Modificări ale ATE
   5.1.   Pentru modificarea unei ATE se aplică în mod corespunzător procedura pentru o cerere nouă. Cererea trebuie adresată organismului de agrementare care a eliberat agrementul care este supus modificării.
   5.2.   Dispozițiile stabilite la punctele 3.1 și 3.2 trebuie aplicate în mod corespunzător: procedura de agrementare se referă numai la articolele legate direct de modificare.
   5.3.   Se eliberează o nouă ATE care o înlocuiește pe cea precedentă.
   6.   Prelungirea duratei de valabilitate
   6.1.   În conformitate cu articolul 8 alineatul (4) din directivă, perioada de valabilitate a unei ATE poate fi prelungită pe o perioadă ulterioară de (în general) cinci ani, cu condiția ca Comisia CE să nu fi notificat organismele de agrementare interesate și EOTA că s-au modificat condițiile în care s-au emis ATE originale. Cererile vor fi prezentate în scris și trebuie primite de organismele de agrementare cu cel puțin șase luni înainte de data expirării.
   În ceea ce privește procedura, se aplică în mod corespunzător prevederile menționate la punctele 3.1 și 3.2.
   6.2.   Cererea de prelungire trebuie să fie însoțită de documentele tehnice relevante cerute în ghidurile ATE pentru prelungirea unei ATE. În cazul în care nu există astfel de ghiduri ATE, după consultări cu organismele EOTA, organismul de agrementare va informa solicitantul asupra documentelor tehnice care trebuie prezentate.
   6.3.   Asemenea prelungiri devin responsabilitatea organismului care le eliberează și trebuie să fie la fel de complete ca și evaluările originale.
   
      (1)  JO L 40, 11.2.1989, p. 12.
   
      (2)  Organisme relevante EOTA: organisme numite de statele membre pentru a opera în domeniul respectiv.
   Apendicele 1
   CERERE DE AGREMENT TEHNIC EUROPEAN, MENȚIONAT ÎN CAPITOLUL III AL DIRECTIVEI 80/106/CEE A CONSILIULUI
   
      
   
      
   Apendicele 2
   (Numele și adresa organismului de agrementare desemnat)
   CONFIRMAREA PRIMIRII CERERII DE ACORDARE A AGREMENTULUI TEHNIC EUROPEAN MENȚIONAT LA DIRECTIVA 89/106/CEE